DEĊIŻJONI TAL-KUMMISSJONI
tat-28 ta’ Settembru 2009
Tfassil ta' lista approvata ta' postijiet ta' spezzjoni fuq il-fruntiera, li tistabbilixxi ċerti regoli dwar l-ispezzjonijiet mwettqa mill-esperti veternarji tal-Kummissjoni u tistabbilixxi l-unitajiet veterinarji fi TRACES
(notifikata bid-dokument numru C(2009) 7030)
(Test b’relevanza għaż-ŻEE)
(2009/821/KE)
IL-KUMMISSJONI TAL-KOMUNITAJIET EWROPEJ,
Filwaqt li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Kommunitarju ta’ ċertu annimali ħajjin u prodotti bil-ħsieb tat-tlestija tas-suq intern (1), u b'mod partikolari l-Artikolu 20(1) u (3) tiegħu,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE u 90/675/KEE (2), u b'mod partikolari t-tieni subparagrafu tal-Artikolu 6(4) u 5 tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u b'mod partikulari l-Artikolu 6(2) u (6) tagħha,
Wara li kkunsidrat ir-Regolament (KE) Nru 882/2004 tal-Parlament Ewropew u l-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi ta' l-għalf u l-ikel, mas-saħħa ta' l-annimali u mar-regoli dwar il-welfare ta' l-annimali (4), u b'mod partikulari l-Artikolu 45(6) tiegħu,
Billi:
(1)
Id-Direttiva 91/496/KEE tipprevedi li kontrolli veterinarji fir-rigward ta’ annimali minn pajjiżi terzi li jidħlu fil-Komunità għandhom jiġu mwettqa mill-Istati Membri skont din id-Direttiva. Hi tipprevedi li l-Istati Membri għandhom jiżguraw li kull konsenja ta' annimali bħal dawn tkun suġġetta għal verifika dokumentarja u verifika ta' identità f'wieħed mill-postijiet ta' spezzjoni approvati għal dak il-għan skont dik id-Direttiva.
(2)
Barra minn hekk, id-Direttiva 91/496/KEE tipprovdi li flimkien mal-awtoritajiet nazzjonali kompetenti, il-Kummissjoni għandha tispezzjona l-postijiet ta’ spezzjoni fuq il-fruntieri sabiex taċċerta ruħha illi hemm applikazzjoni uniformi tar-regoli dwar kontrolli veterinarji u li l-postijiet ta’ spezzjoni fuq il-fruntiera fil-fatt ikollhom l-infrastrutturi meħtieġa u jilħqu r-rekwiżiti minimi stabbiliti fl-Anness I tagħha.
(3)
Id-Direttiva 97/78/KEE tipprevedi li kontrolli veterinarji fir-rigward ta’ annimali minn pajjiżi terzi li jidħlu fil-Komunità għandhom jiġu mwettqa mill-Istati Membri skont din id-Direttiva. Tipprevedi wkoll li Stati Membri għandhom jiżguraw li konsenji ta' prodotti bħal dawn jiġu introdotti fil-Komunità permezz ta' post tal-ispezzjoni fuq il-fruntiera.
(4)
Id-Deċiżjoni tal-Kummissjoni 2001/881/KE tas-7 ta’ Diċembru 2001 li tagħmel lista’ ta’ postijiet ta’ ispezzjoni fuq il-fruntiera miftiehma għal verifiki veterinarji fuq annimali u prodotti mill-annimali minn pajjiżi terzi u li taġġorna r-regoli dettaljati dwar il-verifiki li jridu jsiru mill-esperti tal-Kummissjoni (5), tipprevedi li kontrolli veterinarji fuq annimali ħajjin u prodotti tal-annimali li jidħlu fil-Komunità minn pajjiżi terzigħandhom jitwettqu biss minn awtorità kompetenti fil-lista ta’ postijiet ta' spezzjoni fuq il-fruntiera approvati li huma elenkati fl-Anness tagħha.
(5)
Sabiex jiġu identifikati aħjar il-postijiet ta' spezzjoni fuq il-fruntiera u jiġu ffaċilitati l-komunikazzjonijiet internazzjonali, huwa xieraq li jintużaw kodiċi ġodda għall-identifikazzjoni tagħhom, ibbażati fuq ir-regoli tal-Kodiċi tan-Nazzjonijiet Uniti għal-Lokalitajiet tal-Kummerċ u t-Trasport u l-Assoċjazzjoni Internazzjonali tat-Trasport bl-Ajru.
(6)
Id-Deċiżjoni 2001/881/KE tipprevedi wkoll għal spezzjonijiet regolari li jridu jitwettqu mill-esperti veterinarji tal-Kummissjoni f'kooperazzjoni mal-esperti tal-Istati Membri biex jirrevedu l-konformità mal-leġiżlazzjoni Komunitarja fuq il-kontrolli tal-importazzjonijiet fil-postijiet ta' spezzjoni fil-fruntieri elenkati fl-Anness għal din id-Deċiżjoni.
(7)
Ir-Regolament (KE) Nru 882/2004 jistabbilixxi regoli ġenerali għall-prestazzjoni ta' kontrolli uffiċjali biex jivverifikaw il-konformità mar-regoli mmirati li jipprevjenu, jeliminaw u jnaqqsu għal-livelli aċċettabbli r-riskji lill-umani u lill-annimali, kemm direttament jew permezz tal-ambjent jew billi jiggarantixxu prassi ġusta fil-kummerċ tal-għalf jew tal-ikel u jipproteġu l-interessi tal-konsumatur, inkluż it-tikkettjar tal-għalf u tal-ikel u forom oħra ta' informazzjoni għall-konsumatur.
(8)
Ir-Regolament jipprevedi li l-esperti tal-Kummissjoni għandhom iwettqu verifiki ġenerali fl-Istati Membri. Jipprevedi wkoll li verifiki u spezzjonijiet speċifiċi f'qasam wieħed jew aktar speċifiċi jistgħu jissupplimentaw il-verifiki ġenerali. Dawk il-verifiki u spezzjonijiet speċifiċi jistgħu jinkludu, kif jixraq, spezzjonijiet fuq il-post tas-servizzi uffiċjali u tal-faċilitajiet marbuta mas-settur li jkun qed jiġi vverifikat.
(9)
Ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa ta’ l-annimali li japplikaw għall-moviment mhux kummerċjali tal-pets (6) jistipola kundizzjonijiet sanitarji tal-annimali applikabbli għall-movimenti mhux kummerċjali tal-annimali domestiċi u regoli li japplikaw għall-kontrolli fuq tali moviment. Dak ir-regolament jippevedi li l-Istati Membri għandhom jieħdu l-miżuri meħtieġa biex jiżguraw li l-annimali domestiċi li jiddaħħlu fil-Komunità minn pajjiżi terzi jkunu suġġetti għal verifiki ġenerali fil-punt tad-dħul ta' dawk li jivvjaġġaw fit-territorju Komunitarju.
(10)
Ir-Regolament tal-Kummissjoni (KE) Nru 206/2009 tal-5 ta' Marzu 2009 dwar l-introduzzjoni fil-Komunità ta' kunsinni personali ta' prodotti li joriġinaw mill-annimali (7) jistabbilixxi regoli li jikkonċernaw l-introduzzjoni fil-Komunità ta' konsenji personali ta' prodotti ta' oriġini mill-annimali ta' karattru mhux kummerċjali li jiffurmaw parti mill-bagalji ta' dawk li qed jivjaġġaw, jew jintbagħtu bħala konsenji żgħar lil persuni privati jew jiġu ordnati b'mod remot u mibgħuta għand il-konsumatur. Jipprevedi wkoll li għandhom jiġu organizzati kontrolli effettivi fil-punti ta' dħul fil-Komunità.
(11)
Sabiex jiġi żgurat li l-leġiżlazzjoni Komunitarja tiġi applikata f'mod uniformi, huwa xieraq li l-esperti veterinarji tal-Kummissjoni ikun jistgħu jwettqu spezzjonijiet anke f'dawk il-punti l-oħra ta' dħul fil-Komunità minbarra dawk fil-postijiet ta' spezzjoni fuq il-fruntiera.
(12)
Deċiżjoni tal-Kummissjoni 98/139/KE tal-4 ta' Frar 1998 li tistabbilixxi ċerti regoli ddettaljati li jirrigwardaw il-kontrolli fuq il-post li jsiru fil-qasam veterinarju mill-esperti tal-Kummissjoni fl-Istati Membri (8) tistabbilixxi regoli u proċeduri rigward il-verifiki mwettqa mill-esperti tal-Kummissjoni fl-Istati Membri biex jiżguraw li jikkonformaw b'mod uniformi mad-dispożizzjonijiet tal-leġiżlazzjoni Komunitarja. Dawk ir-regoli u proċeduri għandhom japplikaw ukoll għall-ispezzjonijiet mwettqa skont id-Deċiżjoni preżenti.
(13)
Id-Direttiva 90/425/KEE tipprevedi l-introduzzjoni ta' sistema kompjuterizzata li torbot awtoritajiet veterinarji, bil-ħsieb, b’mod partikolari, biex tiffaċilita l-iskambju tal-informazzjoni bejn l-awtoritajiet kompetenti tar-reġjuni fejn kull ċertifikat ta’ saħħa jew dokument li jakkompanja l-annimali jew prodotti ta’ oriġini mill-annimali ġie maħruġ u l-awtoritajiet kompetenti tal-Istat Membru tad-destinazzjoni.
(14)
Id-Deċiżjoni tal-Kummissjoni 91/398/KEE tad-19 ta' Lulju 1991 dwar network ikkomputerizzat li jgħaqqad l-awtoritajiet veterinarji (Animo) (9) introduċiet sistema kkompjuterizzata li tgħaqqad l-unitajiet veterinarji (“netwerk Animo”). Dik id-Deċiżjoni tiddefinixxi t-tipi ta' unitajiet veterinarji li huma parti min-netwerk Amino u tistabbilixxi r-rekwiżiti għal dawk l-unitajiet.
(15)
Id-Deċiżjoni tal-Kummissjoni 2002/459/KE tal-4 ta' Ġunju 2002 dwar il-units fl-animo komputer netwerk (10) tistabbilixxi l-lista ta' unitajiet veterinarji fin-netwerk Amino.
(16)
Deċiżjoni tal-Kunsill 92/438/KEE tat-13 ta’ Lulju 1992 dwar il-kompjuterizzazzjoni tal-proċeduri veterinarji rigward l-importazzjoni (il-Proġett Shift) (11) tistipula l-elementi li jridu jiddaħħlu fil-kompjuterizzazzjoni tal-proċeduri ta' importazzjonijiet veterinarji (“is-Sistema Shift”).
(17)
Id-Deċiżjoni tal-Kummissjoni 2003/24/KE tat-30 ta’ Diċembru 2002 li tirrigwarda l-iżvilupp ta’ sistema veterinarja integrata u komputerizzata (12) tipprevedi it-twaqqif ta' sistema kkompjuterizzata li tintegra l-funzjonijiet ta' netwerk Amino u tas-sistema Shift fi struttura waħda (“TRACES”).
(18)
Id-Deċiżjoni tal-Kummissjoni 2004/292/KE tat-30 ta’ Marzu 2004 dwar l-introduzzjoni tas-sistema TRACES (13) (Sistema Esperta tal-Kontroll tal-Kummerċ) tipprevedi li l-Istati Membri għandhom jintroduċu u jibdew jużaw it-TRACES minn ċerti dati stipulati fih u jieqfu jużaw in-netwerk Amino mid-data meta jibdew jużaw it-TRACES.
(19)
L-unitajiet veterinarji li jintużaw fin-netwerk Animo baqgħu jintużaw għall-għaniijiet tat-tħaddim ta' TRACES. Dawk l-unitajiet jinkludu awtoritajiet ċentrali kompetenti tal-Istati Membri, kwalunkwe awtorità lokali tal-Istati Membri mfassla għall-għanijiet tan-netwerk kkompjuterizzat u l-postijiet kollha ta' spezzjoni fuq il-fruntieri.
(20)
Ċerti Stati Membri talbu li d-disinn ta' TRACES iqis iktar l-organizzazzjoni amministrattiva tagħhom. Għalhekk huwa xieraq li jiġu previsti unitajiet reġjunali bħala tip separat ta' unità fi ħdan dik is-sistema.
(21)
Biex jidentifikaw mingħajr ambigwità l-Istat Membru li għalih jappartjenu unitajiet lokali, reġjunali u ċentrali, l-unitajiet fi TRACES għandhom jiġu identifikati bil-kodiċi ISO 3166-1-alpha-2 tal-Istat Membru fejn jiġu lokalizzati, kif definit mill-Organizzazzjoni Internazzjonali għall-Istandardizzazzjoni. Il-kodiċi għandu jintgħażel minħabba li l-unitajiet ikkonċernati huma ta' relevanza biss fi ħdan il-Komunità u mhumiex involuti fi skambju ta' dejta ma pajjiżi terzi.
(22)
Il-lista ta' unitajiet veterinarji fi TRACES għalhekk għandha tiġi emendata skont dan.
(23)
Għas-simplifikazzjoni, iċ-ċarezza u l-konsistenza ta' leġiżlazzjoni Komunitarja, din id-Deċiżjoni għandha tirrevoka u tissostitwixxi d-Deċiżjonijiet 91/398/KEE, 2001/881/KE u 2002/459/KE.
(24)
Wara spezzjonijiet sodisfaċenti mis-servizzi ta' spezzjoni tal-Kummissjoni, post ieħor ta' spezzjoni fuq il-fruntiera fil-port ta' Riga fil-Latvja u żewġ postijiet oħra ta' spezzjoni fuq il-fruntiera fl-ajruporti ta' Cuidad Real u Gerona fi Spanja għandhom jiżdiedu mal-entrati għal dawk l-Istati Membri diġa previsti fid-Deċiżjoni 2001/881/KE. Barra minn hekk, wara l-komunikazzjonijiet mill-Belġju, Spanja, Franza, l-Italja, l-Olanda u r-Renju Unit, l-entrati għal dawk l-Istati Membri fil-lista ta' postijiet ta' spezzjoni fuq il-fruntieri għandhom jiġu mmodifikati.
(25)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADDOTTAT DIN ID-DEĊIŻJONI
Artikolu 1
Suġġett u ambitu
1. Din id-Deċiżjoni tistabbilixxi:
(a)
lista ta' postijiet ta' spezzjoni fuq il-fruntiera approvati skont id-Direttivi 91/496/KEE u 97/78/KE;
(b)
regoli ddettaljati għal spezzjonijiet mwettqa mill-esperti veterinarji tal-Kummissjoni fil-postijiet ta' spezzjoni fuq il-fruntieri u f'ċerti punti ta' dħul fil-Komunità;
(c)
Il-lista ta' unitajiet veterinarji fi TRACES.
2. Din id-Deċiżjoni tapplika mingħajr preġudizzju għad-Deċiżjoni 98/139/KE.
Artikolu 2
Definizzjonijiet
Għall-għanijiet ta' din id-Deċiżjoni, id-definizzjonijiet li ġejjin japplikaw:
(a)
“TRACES” tfisser is-sistema veterinarja kompjuterizzata u integrata msemmija fid-Deċiżjoni 2003/24/KE.
(b)
“unità veterinarja” tfisser:
(i)
“unità ċentrali”: kull awtorità lokali ta' Stat Membru nominata bħala tali għall-iskopijiet tat-TRACES;
(ii)
“unità reġjunali”: kull awtorità lokali ta' Stat Membru nominata bħala tali għall-iskopijiet ta' TRACES;
(iii)
“unità lokali”: kull awtorità lokali ta' Stat Membru nominata bħala tali għall-iskopijiet ta' TRACES;
(iv)
il-postijiet ta' spezzjoni fuq il-fruniteri elenkati fl-Anness I.
Artikolu 3
Il-lista tal-postijiet ta' spezzjoni fuq il-fruntieri
Kontrolli veterinarji fuq konsenji ta' annimali u prodotti introdotti fil-Komunità minn pajjiżi terzi għandhom jitwettqu fil-postijiet ta' spezzjoni fuq il-fruntieri
Artikolu 4
Spezzjonijiet tal-postijiet ta' spezzjoni fuq il-fruntieri
1. Il-Kummissjoni għandha twettaq spezzjonijiet regolari fil-postijiet ta' spezzjoni fuq il-fruntieri elenkati fl-Anness I.
Dawk l-ispezzjonijiet għandhom jitwettqu minn esperti veterinarji Komunitarji flimkien ma' esperti mill-Istat Membru ikkonċernat.
2. L-esperti li jwettqu l-ispezzjonijiet imsemmija fil-paragrafu 1 għandhom:
(a)
jevalwaw ir-riskji possibbli lis-saħħa umana u tal-annimali fil-Komunità li jistgħu jeżistu fil-postijiet ta' spezzjoni fuq il-fruntieri ikkonċernati;
(b)
Jivverifikaw il-konformità mar-regoli Komunitarji fuq il-kontrolli veterinarji fil-postijiet ta' spezzjoni fuq il-fruntieri ikkonċernati, b'mod partikolari fir-rigward tal-infrastruttura, it-tagħmir u l-proċeduri fis-seħħ.
Artikolu 5
Spezzjonijiet f'punti oħra ta’ dħul fil-Komunità
Il-Kummissjoni, wara konsultazzjoni mal-Istat Membru ikkonċernat, tista' tagħmel ukoll spezzjonijiet fir-rigward ta' kontrolli f'punti oħra ta' dħul fil-Komunità minbarra postijiet ta' spezzjoni fuq il-fruntieri, dwar
(a)
annimali domestiċi, kif iddefinit fl-Artikolu 3(a) tar-Regolament (KE) Nru 998/2003;
(b)
konsenji personali ta' prodotti ta' oriġini mill-annimali ta' karattru mhux kummerċjali, fi ħdan it-tifsira tal-Artikolu 1(1) tar-Regolament (KE) Nru 206/2009;
(c)
tipi oħra ta' konsenji ta' annimali ħajjin jew prodotti ta' oriġini mill-annimali minbarra dawk imsemmija fil-punti (a) u (b) biex jivverifikaw li l-ebda konsenji bħal dawn ma ġew introdotti fl-UE mingħajr ma kienu suġġetti għall-kontrolli veterinarji previsti fl-Artikolu 3 tad-Direttiva 91/496/KEE u Artikolu 3 tad-Direttiva 97/78/KE.
Artikolu 6
Komponenti ta’ TRACES
1. It-TRACES għandu jinkludi l-unitajiet veterinarji kollha.
2. L-Istati Membri għandhom jinnominaw unità veterinarja biss jekk dik l-unità jkollha t-tagħmir adegwat biex issir kompatibbli mat-tħaddim ta' TRACES.
3. L-Istati Membri għandhom jiżguraw li l-partijiet kollha tat-territorji tagħhom jaqgħu fi ħdan ir-responsabbiltà ta' unità lokali u fejn jixraq, ta' unità reġjunali.
Artikolu 7
Lista ta' unitajiet ċentrali, reġjunali u lokali fi TRACES
Il-lista ta' unitajiet ċentrali, reġjunali u lokali, bil-kodiċi korrispondenti ta' identifikazzjoni tagħhom ta' TRACES hija stipulata fl-Anness II.
Artikolu 8
Tħassir
Id-Deċiżjonijiet 91/398/KEE, 2001/881/KE u 2002/459/KE huma revokati.
Ir-referenzi għad-Deċiżjonijiet revokati għandhom jiġu interpretati bħala referenzi għal din id-Deċiżjoni.
Artikolu 9
Destinarji
Din id-Deċiżjoni hija indirizzata lill-Istati Membri.
Magħmul fi Brussell, it-28 ta’ Settembru 2009.